外舅孫莘老守蘇州留詩斗野亭庚申十月庭堅和
作者：黄庭堅
朝代：宋

paragraphs: 謝公所築埭，未歎曲池平。
蘇州來賦詩，句與秋氣清。
僧構擅空闊，浮光飛棟甍。
維斗天司南，其下百瀆傾。
貝宮産明月，含澤遍諸生。
槃礴淮海間，風煙侵十城。
籟簫吹木末，浪波沸庖烹。
我來杪摇落，霜清見魚行。
白鷗遠飛來，得我若眼明。
佳人歸何時，解衣繞廂榮。